जो चाय पीते हैं वो जानते हैं कि आम चाय से कुछ फर्क नहीं पड़ता, कड़ी चाय की ज़रूरत बदस्तूर रहती है. कविताओं की जो मास मनुफक्चारिंग होती है, उसमे छिलका ज्यादा होता है और जूस कम. ये सब पाठक की हैसियत से कहना पड़ता है. जब जब कवि होता हूँ, इस "छिलका-थ्योरी" पर कम विश्वास रहता है. बहरहाल, प्रभात की चर्चा अरुण कमल से कई बार सुनी थीं, मनोज कुमार झा ही के जैसे. अलग कवितायेँ पढने की चाह रखते हुए बहुत मगजमारी करने के बाद ये तय किया है कि औसत से तौबा की जाए और अलग डिक्शन, शैली और भाषा के नयेपन की तलाश हो. रविश और गिरीन्द्र भाई के लप्रेक से यही आकर्षण था- कम शब्दों में सब कहना,शैली का आकर्षण. मनोज भाई के बाद प्रभात भी ऐसे ही एक कवि मिले. उनके बारे में कुछ नहीं पता था, अब भी नहीं है. सिर्फ सफ़ेद पन्ने पर टंके काले अक्षर हैं लेकिन कवि को कविता से ज्यादा जान कर करना भी क्या है. किसी सन्दर्भ में एक बार मनोज भाई बोले, "बंधू बिना करुणा कविता कैसे?" गुरु कहते थे, कविता दुखी ह्रदय में घर करती है. प्रभात का जो संग्रह हाथ लगा, दो साल पुराना है- "अपनों में नहीं रह पाने का गीत." पूरा संग्रह रूंधे गले से पढना होगा. कवि बस अपने सब बंधू बांधवों को खोज रहा है इनमें , याद रखने की कोशिश, माँ की याद- "मैं अभी भी उस पानी को अपने शरीर पर बहता हुआ देख सकता हूँ/जिसमे माँ ने मुझे नहलाया." माँ जो गोबर की हेल पटकती है बच्चे पर, जब कवि भींग रहा है भैंस की पेशाब में, जब पुरुष हुक्का पी रहे हैं. माँ जिसको -"अपने सारे बच्चों का धयान रखना होता है/ वे चाहे जीवित हों या मृत." ऐसे ही फांसी झूल गयी बहन की याद, मर चुकी बुआ जिसके जैसा एक सुख था जीवन में. मेरी माँ इन कविताओं को सुनते हुए आधे घंटे रोते रही. प्रभात को समय देना होगा. बार बार उस ओर लौटना होगा पाठक को भी और सीखते हुए कवि को भी.